Leserbrief: Ek is maar net ŉ onderwyserHendri Schutte van Viljoenskroon skryf: Hendri Schutte Ek is maar net ŉ onderwyser. Ek werk van 7:00 tot 14:00, op papier, maar in werklikheid hou die werk nooit op nie. Baie mense dink ek gee net skool en rig dalk vanmiddag vir ŉ uur of twee sport af. Onderwys is mos net ŉ “halfdagwerk”, maar hulle is nie bewus van alles wat agter die skerms gebeur nie. Ek is maar net ŉ onderwyser. Ek moet elke ouer antwoord wat my bel of vir my ŉ WhatsApp stuur, al is dit laat in die aand, en bewaar my siel as ek nie antwoord nie. Ek moet elke ouer help en vergeet van my eie persoonlike en sosiale lewe, as daar ooit nog een is. Ek is maar net ŉ onderwyser. Jy sê ek ken nie jou kind nie, maar eintlik ken ek jou kind baie goed. Ek kan sien as jou kind ŉ af dag het. Ek kan sien as jou kind siek is. Ek kan sien as jou kind gelukkig is. Ek kan sien as jou kind hartseer is. Ek kan sien as jou kind bang, angstig of bekommerd is. Ek kan sien wat in jou kind se lewe aangaan, want ek ken jou kind. Ek ken jou kind beter as wat jy dink. Ek is maar net ŉ onderwyser. Ek het elke naweek af en ek kry vier wonderlike vakansies ŉ jaar, maar wag, wat van die hoop boeke agter in die kar? Wat van die beplanning van volgende week of volgende kwartaal? Wat van die ekstra papierwerk? Wat van elke kind wat ŉ probleem het wat my saans wakker hou? Wat van die kind wat wéér sy toets gedruip het, hoe gaan hy/ sy deurkom? Wat van die kind wat nie ŉ pen of potlood kan kry nie? Wat van die kind wat so graag wil, maar dit nie regkry nie? Wat van die kind wat vir meer as ŉ week siek is? Wat van die kind wat na sy boetie of sussie moet kyk? Wat van die kind wat gister seergekry het? Wat van die kind wat afgeknou word? Wat van die kind wat afknou, wat gaan aan? Wat van die kind wat elke dag dieselfde broek en hemp dra? Wat van elke kind..? Ek is maar net ŉ onderwyser, maar ek sal dit nooit verruil nie. Ek kan sien hoe elke kind groei. Ek kan sien hoe elke kind iets regkry. Ek kan sien hoe gister se les nog vandag by die kind is. Ek kan sien hoe elke kind dít vind waarin hulle goed is. Ek is maar net ŉ onderwyser. Ek word kwaad. Ek word hartseer. Ek word gefrustreerd. Ek word bang. Ek word opgewonde. Ek is ŉ onderwyser. Ek is ook nog mens. Ek is maar net ŉ onderwyser en ek sal ook maar net ŉ onderwyser vir baie bly.